Ramaphosa verbreek stilte oor RuslandPres. Cyril Ramaphosa. Foto: Elmond Jiyane. “Suid-Afrika staan ferm aan die kant van vrede in ŉ tyd wanneer nóg ŉ oorlog iets is wat die wêreld nié nodig het nie, en ook nie kan bekostig nie.” Só lui pres. Cyril Ramaphosa se jongste nuusbrief waarin hy hy hom eindelik uitlaat oor die voortslepende konflik tussen Rusland en Oekraïne. Die president het tot nou toe geswyg oor Rusland se inval in Oekraïne en ’n petisie is selfs onlangs begin waarin hy versoek is om standpunt in te neem. Ramaphosa sê nou hy glo dat onderhandelinge tussen Rusland en Oekraïne kán en móét plaasvind. Ramaphosa meen Suid-Afrika se destydse bereik van demokrasie getuig daarvan dat vrede deur onderhandeling en nie noodwendig “deur die loop van ’n geweer” nie bereik kan word. “Selfs oënskynlik onoplosbare verskille kan by die onderhandelingstafel opgelos kan word,” hou hy vol. Suid-Afrika was juis weens dié standpunt een van 35 lidlande van die Algemene Vergadering van die VN wat verlede week buite stemming gebly het oor die resolusie waarin Rusland veroordeel is vir sy inval in Oekraïne en daar geëis is dat hy sy magte onttrek. Oekraïense soldate(Foto: Anatolii Stepanov/AFP) Ramaphosa sê die Suid-Afrikaanse regering is bekommerd dat die VN se veiligheidsraad nie in staat is om sy verantwoordelikheid na te kom om vrede en veiligheid te handhaaf nie. “Selfs voordat die resolusie verlede week by die VN aanvaar is, het samesprekings tussen Russiese en Oekraïense amptenare reeds begin. Suid-Afrika het verwag dat die VN-resolusie in die eerste plek die aanvang van dialoog tussen die partye sou verwelkom en sou poog om die voorwaardes te skep vir hierdie samesprekings om te slaag. “In plaas daarvan is die oproep om vreedsame oplossing deur politieke dialoog gedelegeer tot ŉ enkele sin naby die einde van die finale teks. Dit verskaf nie die aanmoediging en internasionale steun wat die partye nodig het om voort te gaan met hul pogings nie,” meen Ramaphosa. “Die VN-handves beveel lidlande om hul geskille op vreedsame wyse te besleg … Sedert die uitbreek van die konflik tussen Rusland en Oekraïne, was Suid-Afrika se standpunt om hierdie oproep te bevestig.” (Foto: Anatolii Stepanov, AFP) Ramaphosa sê Suid-Afrika se versoek vir onderhandeling en dialoog tussen Rusland en Oekraïne beteken hoegenaamd nie dat hy nié verbind is tot die beskerming van menseregte nie. “Ons het sedert die uitbreek van die konflik ons kommer uitgespreek oor die impak daarvan op burgerlikes. Ons glo dat oorlog nie die oplossing vir konflik is nie en dat dit tot menslike lyding lei. “Dit is ons hoop dat onderhandelinge tussen Rusland en Oekraïne positiewe uitkomste sal oplewer wat die weg baan vir ŉ einde aan die konflik.” Ramaphosa sê voorts elke poging van die internasionale gemeenskap moet daarop gerig wees om samesprekings tussen Rusland en Oekraïne te ondersteun, en om die twee kante bymekaar te bring. “Ons doen almal ŉ beroep op Rusland en Oekraïne om hierdie konflik aan bemiddeling te onderwerp en alles in hul vermoë te doen om ŉ ooreenkoms te bereik wat sal lei tot die beëindiging van vyandelikhede. “Rusland en Oekraïne – twee bure wie se geskiedenis, volke en lotgevalle onlosmaaklik verbind is – verdien ŉ vrede wat duursaam, volhoubaar en blywend is.”